Naluri hati jadi kenyataan
IPOH: Naluri hati seorang ibu tunggal yang berasakan seolah-olah perkara buruk akan berlaku benar-benar menjadi kenyataan dan bagaikan mimpi buruk apabila sebahagian bumbung rumahnya di Rancangan Perumahan Tersusun (RPT) Chepor Dalam di sini diterbangkan angin dalam kejadian ribut petir petang semalam. Nor Hasneza Mohd Razali, 39, berkata dalam kejadian kira-kira pukul 6.00
petang itu, beliau sempat melaungkan azan kerana ketakutan, namun tidak dapat
menyelamatkan barangan rumah.  “Saya tak sempat menyelamatkan perabot serta barangan elektrik yang
kebanyakannya sekarang sudah rosak,” katanya di sini, semalam. Nor Hasneza yang tidak bekerja dan mempunyai empat anak berusia 11 hingga
19 tahun merupakan antara dua keluarga yang ditempatkan di Pusat Pemindahan Sementara
(PPS) di Surau Al Hidayah RPT Chepor sebelum dipindahkan ke sebuah inap desa
petang semalam. Sementara itu, seorang lagi penduduk, Mohd Afifi Zulkefli, 35, hanya sempat
menyelamatkan bapa mentua yang merupakan orang kurang upaya (OKU) serta empat anak
keluar dari rumah apabila melihat kesemua bumbung rumah diterbangkan angin
dalam kejadian ribut itu yang berlaku terlalu pantas. Mohd Afifi berkata semasa kejadian dia bersama anak-anaknya dan bapa
mentuanya, Mohamad Nawawi Abidin, 64, berehat di ruang tamu manakala isterinya
Norashimah Mohamad Nawawi, 32, sedang menyiapkan juadah berbuka puasa di dapur.
 “Tidak sempat selamatkan perabot dan barangan elektrik kerana pada
masa itu saya hanya fikirkan keselamatan keluarga saya sahaja. Kejadian berlaku
sangat pantas, kira-kira 10 minit. Saya perlu melakukan pendawaian elektrik
baharu,” katanya yang bekerja sebagai kontraktor pembersihan. Dalam pada itu, Pegawai Daerah Kinta Halizah Sipun berkata, sebanyak 362
rumah di Mukim Ulu Kinta terjejas akibat ribut petir semalam melibatkan Taman
Klebang Jaya (120); Kampung Sri Klebang (91 rumah); RPT Chepor Dalam (86) dan
Taman Bertuah (65). “Daripada jumlah itu hanya ada dua rumah melibatkan dua keluarga
berpindah dan mereka ditempatkan sementara di inap desa,” katanya ketika
dihubungi.  Halizah yang juga Pengerusi Jawatankuasa Pengurusan Bencana Daerah berkata
Pejabat Daerah dan Tanah Kinta akan menguruskan bantuan Wang Ihsan Bencana
kepada penduduk terlibat setelah memperoleh semua dokumen yang diperlukan. Sementara itu, semakan di laman sesawang Jabatan Meteorologi Malaysia
mendapati ribut petir, hujan lebat dan angin kencang dijangka berlaku di Perak
petang ini.  Keadaan itu boleh menyebabkan angin kencang sehingga 50 kilometer sejam serta laut bergelora dengan ombak mencapai ketinggian sehingga 3.5 meter dan berbahaya kepada bot-bot kecil.- -BERNAMA 
See author's posts
